Herman van Bergen
Herman van Bergen (n. 24 di aprel 1953 na Nijmegen) ta un artista plástiko multidisiplinario kurasoleño-hulandes.

Biografia 
Na e edat hoben di nuebe aña Van Bergen a kuminsa siña pinta na Vrije Academie di Nijmegen, unda el a keda te su 17 aña pa despues kontinua su estudio na akademia di arte, ArtEZ, na Arnhem. Despues di gradua na 1978 el a sigui ku estudio den antropologia na Universidat di Nijmegen. Aña 1989 e ta muda pa Kòrsou, unda el a bira konosi pa su kuadranan i kalender di arte, i komo ilustradó di buki, pero mas tanto pa su obranan di arte traha ku tak'i sumpiña di e mata wabi, e asina yamá arte sumpiña. Van Bergen a inisiá pa traha ku e material aki dia ku el a partisipa na un workshop di arte internashonal unda e mester a usa materialnan natural.

Desde 1987 tin eksposishon di su kuadranan na Hulanda, Antias Hulandes i Sürnam. Van Bergen a partisipa tambe na bários eksposishon kolektivo, manera Auto Retrato Nobo na Aruba (1999), San Sebastion na Maracaibo (2000), Art Center Delft (2000) i Watamula International Artist Workshop na Lanthùis Knip (2000).

Na 2012 su eskultura di sumpiña El Indjan ta sali premiá den top-sinku durante e eksposishon di Artprize na Michigan. Na 2013 e obra di sumpiña Beso di kunuku (The Kiss) a keda entregá komo regalo ofisial na Rei Willem-Alexander i Reina Máxima durante nan bishita di introdukshon na Kòrsou. Na 2013 su obra plástiko Islas Inútiles a partisipa na e eksposishon  "Reino Tropikal" (Tropisch Koninkrijk) na museo "de Fundatie", Zwolle na okashon di 200 aña di Reino Hulandes. Di 2012 pa 2020 el a traha riba su obra magno, e Katedral di sumpiña (Cathedral of Thorns) den kura di Lanthùis Bloemhof na Willemstad.

Distinshon 
Na 1998 Van Bergen tabata ganadó di e premio pa originalidat na e eksposishon di arte lokal na Museo di Kòrsou. Na 2016 el a risibí e premio Colá Debrot pa su obra kompleto i pa su kontribushon na desaroyo, estudio i konsientisashon di arte na Kòrsou. Na tal okashon a tene un ekshibishon di su obranan na Lanthùis Bloemhof. Na 2022 e tabata ganadó di e premio di inovashon, otorgá dor di International Sculpture Center na Merka pa su obra Katedral di sumpiña.

Link eksterno 
 Wepsite ofisial di Herman van Bergen
  Wepsite di obra Katedral di sumpiña

Ganador premio Cola Debrot
Hende
Arte na Kòrsou